
Horaţiu Potra a fost reținut! Mercenarii se îndreptau spre 
București cu pistoale și arme albe 


Horaţiu Potra, fost luptător în Legiunea Străină, a fost reținut, duminică seară, 
pentru 24 de ore, de procurorii Parchetului de pe lângă Curtea de Apel Ploiești. 


Avocata Christiana Mondea a precizat că infracțiunile de care e acuzat clientul său fac 
referire la nerespectarea regimului armelor și munițiilor și instigare publică, „pe motivul 
că ar fi postat ceva la început de decembrie”. 


Arestat pentru 24 de ore 


Horațiu Potra a fost reținut, duminică seară, pentru 24 de ore. 


„În momentul de faţă este arestat pentru 24 de ore și procedura penală ne 
spune că înainte de expirarea măsurii reţinerii se poate dispune o măsură de 
control judiciar sau de arest preventiv sau poate fi lăsat în libertate. Nu ni s-a 
comunicat. Ce ni s-a comunicat este că vor vedea dacă apar și alte probe”, a 
declarat, duminică seară, avocata Christiana Mondea de la Baroul Sibiu. 


În autoturismul mercenarilor au fost găsite numeroase arme între care un pistol, un 
dispozitiv de împrăștiere gaze iritant lacrimogene cu aspect de pistol și butelia aferenta cu 
piper, o petardă din categoria F4 supusă autorizării, cinci bricege, un dispozitiv box, trei 
cuțite, două lame de cuţit, un baston telescopic și diverse sume de bani, inclusiv coroane 
cehe și franci congolezi. 


Ce a spus Călin Georgescu despre Potra 


Fostul candidat la alegerile prezidențiale Călin Georgescu a afirmat duminică seară că nu 
l-a întâlnit și nu îl cunoaște pe Horaţiu Potra, după ce s-a vehiculat că între ei ar fi o 
legătură. 


Întrebat la Realitatea Plus dacă a auzit de Horaţiu Potra, are vreo legătură cu acesta și 
dacă el l-a chemat la București, Georgescu a răspuns: 


„Am auzit și eu, sigur că da. Nici vorbă, nu. Nu există așa ceva. Ştiu de el, 
evident, știu cum știți și dumneavoastră. Nu l-am întâlnit personal, n-am de ce 
să spun lucrul ăsta, știu și eu cum a auzit toată lumea”. 


